
8/1998. (IV. 24.) OVB állásfoglalás
a szavazatszámláló bizottságok megbízott tagjai tárgyában
Az Országos Választási Bizottság a választási eljárásról szóló 1997. évi C. törvény (a továbbiakban: Ve.) 34. §-a (2) bekezdésének a) pontjában kapott felhatalmazással élve a szavazatszámláló bizottságok megbízott tagjai tárgyában a következő 

állásfoglalást adja ki: 

A Ve. 25. §-ának (1) bekezdése szerint a választási bizottságoknak a választott tagokon felüli további egy-egy tagját a választókerületben jelöltet, illetőleg listát állító jelölő szervezet, illetőleg a független jelölt bízza meg.

Abban az esetben, ha valamely országgyűlési egyéni választókerületben két vagy több jelölő szervezet közös egyéni jelöltet állított, és emellett a szervezetek az adott megyében önálló területi listákat állítottak, a jelölő szervezetek a Ve. 25. §-ának (1) bekezdése alapján a közös jelölt egyéni választókerületében a szavazatszámláló bizottságokba egy tagot bízhatnak meg a közös egyéni jelölés jogán, emellett további egy-egy tagot az általuk önállóan állított területi listák jogán.

